
EH Bildu Nafarroa talde parlamentarioko parlamentari Eneka Maiz Ulaiar andreak, Nafarroako Parlamentuko Erregelamenduaren babesean, honako galdera hauek egiten dizkio Nafarroako Gobernuari, idatziz erantzun ditzan:
Nafarroak arte eszenikoekiko konpromiso argia erakutsi du, gazteen artean gero eta interes handiagoa duten hiru batxilergo espezifiko bultzatuz. Interes horrek aukera ematen du gaur egun Erkidegoak prestakuntza-ibilbide horretan lagun dezan, gazte horiei alde egin behar izan gabe beren talentua garatzeko aukera emanen dieten handik aurrerako aurrerapausoekin.
ARTE ESZENIKOETAKO PRESTAKUNTZA NAFARROAN
Ikasle batzuek Nafarroan jarraitu nahi dute Arte Eszenikoetako beren prestakuntza, eta badago tartea jarraitutasuna emanen lieketen hezkuntza-ereduak aztertzeko.
1. Gobernuaren ustez onuragarria izan al liteke sektorearekin batera errepide-mapa bat esploratzea, Nafarroan arte eszenikoetako goi-mailako prestakuntzak zer-nolako bilakaera izan lezakeen zehaztuko lukeena?
2. Gobernuarentzat interesgarria izanen al litzateke beren prestakuntzarekin Foru Komunitatean jarraitu nahi duten talentu gazteak bertan egonarazteko eta haiei lagun egiteko formulak aztertzea?
3. Prestakuntzaren jarraitutasun hori bultzatzeak izanen lukeen eragin kultural, sozial eta ekonomikoaren analisia egiteaz hausnar al liteke?
IKUS-ENTZUNEZKO EKOSISTEMA: PRESTAKUNTZA TEKNIKOA ETA SORKUNTZA KONEKTATZEA
Nafarroak apustu esanguratsua egin du karakterizazio, jantzigintza, argiztapen, sonorizazio eta ekoizpeneko gradu tekniko berriak ezartzearekin. Lan-ildo horrek oso oinarri profesional baliotsua eragiten du, eta Erkidegoa leku pribilegiatuan kokatzen du. Aldi berean, apustu tekniko hori interpreteen eta sortzaileen prestakuntzarekin joritzeko aukera sortzen da. Horrek modua emanen luke zirkulua ixteko eta ikus-entzunezko ekosistema guztiz autonomoa indartzeko.
1. Interesgarria izan al liteke Gobernuarentzat gradu tekniko berrien eta Nafarroaren barreneko sortzaile- eta interprete-prestakuntzaren arteko harremana nola antolatu aztertzea?
2. Bi prestakuntza-profil horien integrazioak Nafarroako ikus-entzunezkoen sektorearen ahalmen sortzaile eta produktiboa aberastu lezakeela baloratzen al da?
NAEE (NAFARROAKO ARTE ESZENIKOEN ESKOLA), PRESTAKUNTZA- ETA SORMEN-BALIABIDE DAGOENEKO AKTIBOA NAFARROAN
NAEEk 4 urteko prestakuntza eskaintzen du, goi-mailako ikasketen (ESAD) parekoa. Horretarako, eskola ofizial eta pribatuen programak aintzat hartu, eta ingurune profesionalarekin hitz egiten du, lan-aukerak ekarriko dituzten ikasketak tankeratzeko. Era berean, komunitateko beste espazio tekniko eta sortzaile batzuekin erlazionatzen da.
1. Gustatuko al litzaioke Gobernuari NAEE egiten ari den hezkuntza-, arte- eta komunitate-lana eta Nafarroako kultura-estrategian izan dezakeen egokitzapena xehetasun handiagoz ezagutzea?
2. NAEE kultur edo hezkuntza-plangintzako etorkizuneko prozesuetan solaskide izan daitekeen agentetzat har liteke?
LANKIDETZAN ARITZEA ZENTRO OFIZIALEKIN ETA JARRAIPEN PRAKTIKOA
NAEEk urtero hartzen ditu jantzigintzako, argiztapeneko, karakterizazioko eta beste adar tekniko batzuetako ziklo ofizialetako praktikak egiten ari diren ikasleak. Lankidetza horiek modu naturalean gertatzen dira, eta erakusten dute dagoeneko badagoela elkarlaneko hezkuntza-ekosistema bat ikastetxe ofizialen eta prestakuntza-proiektuen artean, NAEE kasu. Harreman horrek aplikazio praktikorako benetako leku bat sortzen du ikasleentzat, eskolan beren gaitasunak garatzeko gune bat aurkitzen baitute.
1. Interesgarria izanen al litzateke Gobernuarentzat lankidetza horiei egonkortasuna emanen lieketen formulak baloratzea, irakaskuntza teknikoen eta sormen-prozesuen arteko lotura indartzeko?
2. Baterako proiektuak egiteko ingurune eta espazio bat sortzea aurreikus al liteke? Egin al liteke ikastetxeen baterako plan bat?
EUROPAR DIMENTSIOA ETA TALENTUA ERAKARTZEA
NAEEk Erasmus+ programetan parte hartzen du, eta mugikortasun-akordioak ditu Europako erakundeekin. Gainera, ikasleen erdiak, gutxi gorabehera, Nafarroatik kanpokoak dira, eta horrek eskola erakargune ekonomiko eta kultural bihurtzen du. Nazioarteko dimentsio hori balio bihur daiteke Nafarroarentzat, ikuspegi estrategiko baten barruan sartzen bada.
1. Gobernuarentzako interesekoa izan al liteke aztertzea Nafarroarentzat zer-nolako potentziala duen beste eskualde eta herrialde batzuetako ikasleak jadanik erakartzen dituen ikastetxe bat edukitzeak?
2. Aukera gisa baloratuko al litzateke ikasketa artistikoen bilgune bat, penintsularen iparraldeko erreferente izanen litzatekeena, sortzeko aukera?
IRISGARRITASUNA, BERDINTASUNA ETA PRESTAKUNTZARAKO LAGUNTZA
Eskaintza publikorik ez dagoenez, Nafarroan arte eszenikoak ikasteak kostu handia du gaur egun familia askorentzat. Laguntza-mekanismoak aztertzea —bekak, laguntzak edo lankidetza-formulak— lagungarria izan liteke nafar gazte gehiagok beren komunitatean bertan ikasteko aukera izan dezaten, egoera ekonomikoa eragozpen izan gabe.
1. Asmorik al du Gobernuak arte eszenikoetako ikasleei laguntza ekonomikoa emateko balizko moduak aztertzeko, sarbide-berdintasuna erraztekoak?
2. Aurreikus al liteke prestakuntza-zentroekin aldi baterako lankidetzan aritzeko ereduren bat, etorkizuneko balizko erregulazio baterantz aurrera egiten den bitartean?
3. Esan al liteke NAEE zerbitzu komunitario bat ematen ari dela, eskaintza publikorik gabeko espazio bat betetzen ari den aldetik?
ESKARIA FINKATZEA ETA LEHENENGO PROMOZIOA
NAEEk ikasturte honetan bere lehen promozio osoa izanen du, eta adierazle horrek egonkortasuna, jarraitutasuna eta ikasleen eskari jarraitua islatzen ditu. Sendotze hori seinale baliagarria izan daiteke Nafarroan arte eszenikoetako goi-mailako prestakuntza jasotzeko dagoen interes erreala ulertzeko.
1. Interesgarria izanen al litzateke datu horiek Gobernuak arte-irakaskuntza berriak Nafarroan tankeratzeari buruz egiten duen hausnarketari eranstea?
2. Aurreikusi al da hitzarmen edo proiektu piloturen bat ezartzeko aukera, jadanik badagoen prestakuntza-ibilbidea aztertzekoa?
IRAKASLE ESPEZIALIZATUAK ETA SEKTOREAREN GARAPENA
Arte-irakasleak baliabide espezializatuak dira, eta ordezten zailak. NAEEk ibilbide luzea eta profil desberdinak dituzten profesionalak ditu, Nafarroako kultura-sektorea garatzen laguntzen dutenak. Horrelako lanbideetarako ingurune egonkorrak bermatzeak hezkuntza-kalitatea eta sormen-ekosistemaren bilakaera indartu litzake.
1. Gobernuak arte-irakaskuntzetan espezializatutako irakasleen egonkortasuna eta aintzatespena bultzatzeko neurriak sustatzeko aukera kontuan hartzen al du?
LOTURA NAFARROAKO IKUS-ENTZUNEZKOEN 20-30 ESTRATEGIAREKIN
Gobernuak lehentasunezko sektoretzat jo du ikus-entzunezkoa, eta pizgarriak, filmaketak eta lurralde-garapenari lotutako proiektuak indartu ditu. Apustu hori indartu egin daiteke, baldin Nafarroatik proiektuak sortu, interpretatu eta zuzendaritzapean hartzeko gai den tokiko talentua sortzen duen prestakuntza-sistema batekin laguntzen bada.
1. Interesgarria izanen al litzateke aztertzea Ikus-entzunezko 20-30 Estrategia nola erlaziona daitekeen Erkidegoaren barruan goi-mailako prestakuntza artistikoa garatzearekin?
2. Gobernuak ba al du aurreikusita sormen- eta prestakuntza-eragileekiko elkarrizketa-espaziorik, estrategia horrek tokiko talentuaren garapena barne har dezan?
PROIEKTU ESTRATEGIKOAK: CLAVNA, IKUS-ENTZUNEZKO HUB-A ETA GUELBENZU ZINEMA
NAEEk tinko parte hartzen du CLAVNAn, eta hainbat kultur ekimenetan lagundu du. Guelbenzu zinema birgaitzea, bai eta "Zinema-auzo bat" proiektua ere, prestakuntza, sorkuntza eta herritarren parte-hartzea lotuko dituen ekosistema bizia sortzeko moduko espazioak dira.
1. Aurreikusten al du Gobernuak NAEErekiko lankidetza-espaziorik proiektu estrategiko horien esparruan, bereziki NAEE prestakuntza- eta sormen-eragile den aldetik?
2. Kontuan hartzen al da NAEE etorkizuneko ekipamenduen parte izateko aukera, hala nola ikus-entzunezko hub-aren edo Guelbenzuren parte, gogoan izanik aurretik egina duen lana eta herritarrek kontsulta publikoetan adierazitako interesa?

